Nuuskommentaar: Zuma, Max en bekke wat moet jêm (of dalk kasterolie?) kryPres. Jacob Zuma het hom met een van sy omstrede uitlatings weer ’n klag van haatspraak by die Menseregtekommissie op die lyf geloop. En vanuit ŉ ander oord spoel Max du Preez ook weer sy mond teenoor AfriForum en Solidariteit uit. Dis amper verkiesing en baie mense, wat wissel van “gewone kiesers” tot meningsvormers, rubriekskrywers en politici raak oorverhit en raak dinge kwyt wat liefs moes gebly het. Pas het pres. Zuma hom, al weer, ’n klag van rassistiese haatspraak by die Menseregtekommissie op die hals gehaal. Nou nie dat die MRK uitblink in sy optrede teen Zuma hieroor nie. Dié keer het Zuma wel, volgens die Vryheidsfront Plus wat die klag gaan lê het nadat Zuma volgens Netwerk24 by ŉ verkiesingsaamtrek in Tembisa aan die Oos-Rand onder meer gesê het wittes is onderdrukkers en verantwoordelik vir swart mense se armoede. Maar is Zuma se jongste tirades en stellings wat Maroela Media ook gister in sy nuuskommentaar onder die loep geneem het, nou “geesvangery met die verkiesing” of is dit bloot ’n probleem waarvan die president nie ontslae kan raak nie? In ’n artikel vanoggend op Netwerk 24 beskryf Liezel de Lange Zuma se losbekkige en irrasionale optredes soos volg: “Wat wel sedert The Spear vier jaar gelede verander het, is dat die skandes en skandalige bewerings oor Zuma net al hoe meer en al hoe erger word. En dat al hoe meer politici en gewone Suid-Afrikaners dit weet.” Maar het dit nie ook tot ’n soort afgestomptheid gelei nie? ’n Paar jaar gelede sou Zuma kwalik sy mond oor omstrede “godsdienskwessies” oopmaak, of nie net die publiek nie, maar ook kerkleiers en kerke as deel van hul profetiese roeping, het Zuma ernstig betig. Dieselfde het vir sy kornuite gegeld, soos die Vrystaatse premier, Ace Magashule, se stelling dat mense Zuma moet volg soos die mense Jesus gevolg het, en iewers nog ’n vergelyking tussen Jesus en Zuma se aardse lyding getref het. Gwede Mantashe, kommunis en sekretaris-generaal van die ANC, is voor stok gekry omdat hy ’n vergelyking tussen God-Drie-eenheid en die ANC se drieparty-alliansie getref het. Swyg die kerke nou, of berig die media nie meer daaroor nie omdat dit nie meer nuus is nie? Die VF Plus se houding oor die haatspraak is eenvoudig dat voortgegaan sal word met die indien van klagtes totdat die MRK optree. Of gaan iemand daarmee ook fout vind? Maar wat word gedoen met iemand soos Max du Preez, wat vandag op Netwerk 24 ’n siedende aanval op Solidariteit en sy “hoofspruit” AfriForum van stapel stuur? Onder meer skryf Max: “AfriForum het Afrikaanse koerante ná die debakel van die Nazi-saluut op Potchefstroom so gedreig en geïntimideer dat van dié koerante deesdae by hulle witvoetjie soek en huiwer om negatiewe berigte oor hulle te plaas.” Maar Max, was die debakel nie grootliks omdat ontken is dat die “saluut” ’n Nazi-saluut is nie? Daar is immers baie salute wat moeilik van die Nazi-saluut te onderskei is, waaronder die swartmag-saluut. Solidariteit en AfriForum sou, volgens Max se fiksasie met hierdie organisasies, met ’n staatskaping van die Afrikaner besig wees. Die artikel dra die tekens dat dit die swanesang van die Seunse Weenkoor kan wees. Soos gebruiklik looi die lesers Max ook oor hierdie artikel. Maar Max daargelaat. Wat effens onrusbarend is, is dat Zuma nou selde aangespreek word oor hy sy ampseed ingevolge die Grondwet oortree. Hiervolgens is hy veronderstel om in almal se belang te reageer, nie om sekere segmente as slange wat net aan slange geboorte kan skenk, “white supremacists”, onderdrukkers (sonder politieke en staatkundige mag), en allerhande ander liederlikhede uit te skel nie. Bring tog daai blou bottel en sommer GROOT skeplepels sodat Zuma en ander se monde goed uitgespoel kan word. En kasterolie het juis so ’n goeie newe-effek ook.